修養
作者：劉叉
朝代：唐

paragraphs: 損神終日談虛空，不必歸命于胎中。
我神不西亦不東，煙收雲散何濛濛。
嘗令體如微微風，綿綿不斷道自沖。
世人逢一不逢一，一回存想一回出。
只知一切望一切，不覺一日損一日。
勸君修真復識真，世上道人多忤人。
披圖醮錄益亂神，此法那能堅此身。
心田自有靈地珍，惜哉自有不自親，明真汩沒隨埃塵。